Als Gründigszit vo dr Stadt gelte allerdings di spoote 1890er Joor. 1897 isch gmeinsam vum Land Bade un em Kanton Aargau s erschti Flusschraftwerch vo Europa baut worde. Durch des hen sich verschidni Schwiizer Induschtrie (vorallem Alu un Chemi) bi Rhyfälde niidergloo, un dr Wyyler isch als Arbeitersiidlig erwiiteret worde. Zume d Arbeiter unterbringe sin zum Byspil di sognannte "chemischi Hüüser" baut worde, wo in de 1960er Joor schliessli abgrisse worde sin. Scho vorem Bau vum Chraftwerch het sich allerdings scho Induschtri niiderglo, vorallem d Siideweberei (1972 stillglait un in de 1990er abgrisse) vunere Zürcher Firma. Vo de über 300 Arbeiter vo de Siideweberei sin Dreivirtel Fraue gsi. Bim Ussbau vo dr Induschtri het dr Emil Rathenau, dr Vater vum Walther Rathenau e grossi Roll gspiilt. Um de rasant aawaggsende Vercheer in de Griff z bicho, isch 1901 di alti Chrüüzig vo beide Landstroosse mit dr Yysebahn, durch e Unterfierig ersetzt worde. D Grundstüggsbsitzer hen alli Yspruch erhobe un hen miesse entschädigt werde.